題王子重出李成所畫山水
作者：李之儀
朝代：宋

paragraphs: 主人邀我登閒軒，軒前景物祗欠山。
坐來慘澹若不足，引我忽到營丘間。
營丘山水天下知，全齊十二雄一時。
舊遊歷歷如到眼，吾宗筆力窮高低。
峰雲巖靄互隠現，老木蒼藤紛綵絢。
瓏璁特幹勢將壓，奇崛欲夸人未見。
石磴流泉似幽噎，洞穴縱橫乍明滅。
舉頭樓觀俯懸崖，定須六月臨飛雪。
行人初踏山前路，款段衝寒怯回顧。
蹇馿亦自樂平地，嚲耳徐行方得趣。
日西平遠連何處，極目蒼茫天欲暮。
行人端是我前身，斗覺精神相會聚。
百年瞬息竟誰真，此老應無一點塵。
主人等是風塵外，豈是閒軒久住人。